# Fuafuaga mo le isi Atina’e mo i latou e iai Mana’oga Fa’apitoa

## O se lipoti mai manatu sa fa’aalia mai e le lautele o tagata ia i matou

## Fa’aaogāina o lenei lipoti

Na tu’ufa’atasia lenei lipoti mo le malō o Ausetalia. A taga’i i le upu ‘matou’ o lo’o fa’asino i le malō o Ausetalia.

Na tusiaina lenei lipoti i se auala e faigofie ai ona faitau.

O lo’o matou fa’aaogāina le **fa’amamafa o mata’itusi** mo nisi upu. O lo’o fa’amatalaina o latou uiga. O le lisi mo ia upu o lo’o maua i le itulau e 13.

O lenei lipoti faigofie ona faitau o se aotelega o le isi lipoti.

E te mauaina le isi lipoti i le tuātusi o le matou upega tafa’ilagi: [**www.engage.dss.gov.au/a-new-national-disability-strategy-for-beyond-2020**](http://www.engage.dss.gov.au/a-new-national-disability-strategy-for-beyond-2020/)

Fesili mo se fesoasoani i le faitauina o lenei lipoti.

E iai uo ma paaga, sui o aiga, po’o ni sui lagolago e ono maua ai se fesoasoani mo oe.

## Matāupu o lo’o i totonu o lenei lipoti

[O a Fuafuaga mo Atina’e mo I latou E iai Mana’oga Fa’apitoa? 4](#_Toc25918911)

[O fuafuaga fou o Atina’e mo i Latou e iai Mana’oga Fa’apitoa 5](#_Toc25918912)

[Talanoaga ma tagata lautele e fa’atatau i le Fuafuaga o Atina’e 6](#_Toc25918913)

[Manatu mai tagata lautele 7](#_Toc25918914)

[O le matou manulauti mo le Fuafuaga o Atina’e fou 11](#_Toc25918918)

[O leā e soso’o ai? 12](#_Toc25918919)

[Lisi o upu 13](#_Toc25918920)

[Fa’afeso’ota’i mai matou 15](#_Toc25918921)

## O a Fuafuaga mo Atina’e mo I latou E iai Mana’oga Fa’apitoa?

*O Fuafuaga mo Atina’e mo i Latou e iai Mana’oga Fa’apitoa 2010-2020* o se Fuafuaga ina ia fa’aleleia le soifua o i latou e iai Mana’oga fa’apitoa. I lenei lipoti, ua fa’aigoaina ‘o Atina’e’.

O lenei lipoti mo Atina’e o lo’o talanoa i ni auala e mafai atili ai e Ausetalia:

* **amanaiaina**
* **tatalaina o avanoa**

A a’afia vaega esesese uma, e fia auai fo’i le to’atele o tagata

A faigofie ona tatala avanoa i so’o se mea, e mafai e so’o se tasi ona fa’aaogāina. E aofia ai mea nei:

* o se lotoā po’o se fale
* femalagaiga
* o ‘auaunaga
* fa’amatalaga
* upega tafa’ilagi

O lenei Fuafuaga o lo’o talanoa i auala e tatau ona amanaia ai tagata e iai mana’oga fa’apitoa:

* ia amanaia e pei o isi tagata uma
* avea ma sui o tagata o le nuu

O le Fuafuaga o Atina’e o lo’o fua aga’i i manatu fa’aalia mai le *Fono a Malō Aufa’atasi I Aiā Tatau o Tagata e iai Mana’oga Fa’apitoa*

O le fono a Malō Aufa’atasi o se Maliliega Fa’avāomalō e fa’aaogāina e atunu’u uma.

O le fono a Malō Aufa’atasi na amatamea i aiā tatau a Tagata e iai Mana’oga Fa’apitoa

O lo’o faasino mai ai auala e tatau ona amanaia ai tagata e iai mana’oga fa’apitoa.

## O fuafuaga fou o Atina’e mo i Latou e iai Mana’oga Fa’apitoa

E uma lenei Fuafuaga o Atina’e i le 2020

O lo’o galulue vaega eseese o le malō a Ausetalia ina ia amata ni Fuafuaga o Atina’e fou

O lo’o matou fia iloaina manatu o tagata po’o ā ni suiga mo le Fuafuaga o Atina’e fou

Na fesiligia tagata i ni o latou manatu:

* i ni su’esu’ega
* fa’atalatalanoaga ma le lautele
* talanoaga ma tagata ta’ito’atasi
* talanoaga i luga o upega tafa’ilagi

O lenei lipoti e fa’atatau i manatu o tagata lautele na fa’ailoa mai ia i matou.

## Talanoaga ma tagata lautele e fa’atatau i le Fuafuaga o Atina’e

E tāua tele le talanoa atu i tagata lautele i ni matou Fuafuaga mo Atina’e fou

Na matou talanoa atu:

* i tagata e iai mana’oga fa’apitoa
* i aiga
* o latou e tausia tagata
* **soo'upu** - tagata e finau mo aiā a tagata e iai mana’oga fa’apitoa
* i latou e ofoina ‘auaunaga eseese
* **faia’oga** – i latou e faia’oga i kolisi ma iunivesitē.

E eseese auala na feso’otai mai ai le lautele ia i matou.

2,649 tagata sa tali mai i fesili o le su’esu’ega.

599 tagata sa auai i fa’atalatalanoaga ma le lautele.

Na matou talanoa i tagata Apoliki ma Torres Strait e to’a 474

Na matou talanoa ta’ito’atasi ma le:

* to’a 15 tagata mai fa’alapotopotoga eseese
* to’a 14 tagata i luga o le upega tafa’ilagi.

## Manatu mai tagata lautele

E tele auala tāua na fa’asoa mai e tagata auā Fuafuaga o Atina’e fou.

Na latou fai mai e tatau lava ona auai i latou e iai mana’oga fa’apitoa i so’o se taimi e fai ai ni fuafuaga mo i latou

E aofia ai:

* o a ni suiga o le a iai i totonu o le Fuafuaga o Atina’e fou
* faapefea ona aogā suiga fou.

Na latou fai mai e tatau i le malō ona Fa’aaogāina fautuaga o lo’o i totonu o Fuafuaga o Atina’e fou.

Na fa’asoa mai le lautele e tatau ona iai se vaega e siakiina le malō po’o mulimulita’i i Fuafuaga o Atina’e fou.

Na fa’asoa mai fo’i le lautele e tatau ona iai se lipoti i tausaga uma ia iloa ai le tulaga o iai.

### O ā ni auala ua fa’aleleia mo tagata e iai Mana’oga fa’apitoa?

Na tā’ua e tagata e fa’apea e iai itū ua fa’aleleia talu mai le 10 tausaga ua tuana’i

Na latou tā’ua:

* ua mafai ona maua ‘auaunaga ma le lagolago e fetaui ma o latou mana’oga
* o manatu ma lagona o tagata lautele e fa’atatau ia i latou e iai mana’oga fa’apitoa ua fa’aleleia
* to’atele i latou e iai mana’oga fa’apitoa ua auai mai i fa’asalalauga eseese
* ua to’atele i latou e iai mana’oga fa’apitoa ua maua galuega lelei
* ua faigofie le fa’aaogāina o so’o se nofoaga.

### O ā ni lu’itau o lo’o feagai pea ma i latou e iai mana’oga fa’apitoa?

O lo’o iai pea pa puipui ma lu’i o lo’o feagai pea ma i latou e iai Mana’oga fa’apitoa i le va ma tagata lautele.

E sili atu ma le 80% o tagata sa auai i le su’esu’ega na o latou tā’ua o tagata e leai ni mana’oga faapitoa e latou te leiloa faatino galuega mo tagata e iai mana’oga fa’apitoa.

O le 31% o tagata e iai mana’oga fa’apitoa na auai i le su’esu’ega na latou tā’ua ua atili leaga atu ia **faiga fa’aituau** i le lima tausaga ua tuana’i atu

O faiga fa’aituau e mafua mai pe a fai ni fa’aiuga lē talafeagai ia te oe ona e iai ou mana’oga fa’apitoa.

O le 34% o tagata e iai mana’oga fa’apitoa sa auai i le su’esu’ega na o latou tā’ua taimi na **faao’olima** ai, **sauāina**, **tu’ulafoaina**, **fa’avaleaina** ai i latou, ua atili leaga atu i le lima tausaga ua tuana’i atu.

O le fa’ao’olima o le osofa’ia lea ma oo ai ni manu’a ia te oe.

O le sauāina, o le faia lea e se tagata o se mea leaga ia oe.

O le tu’ulafoa’ina, o le le amanaia lea ma le lē fesoasoani atu lea o tagata ia oe.

O le fa’avaleaina, o le fa’avalea lea o oe e tagata e te faia ni galuega mo lo latou ta’uleleia.

72% o tagata na auai i le su’esu’ega na fai mai e faigatā na maua ni fa’amatalaga e fa’atatau i ‘auaunaga mo i latou e iai mana’oga fa’apitoa.

60% o tagata na auai i le su’esue’ga na fai mai e faigata ona maua ni fa’amatalaga e fa’atatau i aiā tatau a tagata e iai mana’oga fa’apitoa.

Na matou māuaina fo’i e lata i le 50% o tagata e iai mana’oga fa’apitoa e seāsea ona auai i le tele o fa’atasiga fai a tagata lautele.

O mea fai fa’atasi a tagata lautele e mafai ona a’afia ai:

* fa’atauga i faleoloa
* o ē matamata i se ata tifaga
* o ē matamata i ta’aloga e pei o le lakapi, soka.

O mafuaaga masani lava e lē auai ai i latou e iai mana’oga fa’apitoa ona e lē lava a latou tupe.

O lu’i faigatā lava mo i latou e iai mana’oga fa’apitoa o le:

* maua o se galuega ma tumau ai
* lava o le seleni.

Na tā’ua fo’i e i latou e iai mana’oga fa’apitoa nisi o lu’itau e taofia ai i latou mai le ola lea i le ituaiga olaga e latou te manana’o ai

O nei lu’itau e a’afia ai:

* le leai o se lagolago a tagata lautele ia latou aiā tatau
* le lē mafaia ona faia e i latou le tele o mea e manana’o ai
* o le vaivai po’o o le leaga o le latou tulaga soifua maloloina
* o le lē auai o tagata e iai mana’oga fa’apitoa pe a fai suiga e ono a’afia ai i latou
* le leai o nisi e malamalama i le eseesega o tagata e iai mana’oga fa’apitoa ma o latou lu’itau

### Vaega eseese o Tagata

E tele vaega eseese o tagata i le matou vaega o lo’o feagai ma isi pa puipui ma lu’itau.

O nei vaega eseese e aofia ai:

* tagata e nonofo i nofoaga e mamao mai ma le taulaga
* Tagata Apoliki ma Torres Strait
* Tamaiti ma le au talavou
* Tagata ua sili atu ma le 65 tausaga o le latou soifua
* Tama’ita’i
* tagata faafatama, faafafine, o i latou e i le vaega a le LGBTIQ+.
* tagata e lē tele ni a latou tupe
* tagata mai i **aganu’u** eseese

O lau aganu’u o lou fa’asinomaga lea, o lau gagana ma le auala o lo’o e soifua ai i lou fanau mai po’o lou aiga.

## O le matou manulauti mo le Fuafuaga o Atina’e fou

O le matou **manulauti** ina ia aogā le Fuafuaga o Atina’e fou mo le lumana’i.

O le fa’asoa lea a tagata i le vaaimamao mo Fuafuaga o Atina’e fou.

Na latou fai mai e fia vaai:

* Ia maualuga le tulaga o Ausetalia i le lisi o atunu’u e avatu le latou faamuamua i tagata e iai mana’oga fa’apitoa
* Amanaiaina o aiā tatau a tagata uma
* faia ni tulafono fou e lagolago ai aiā tatau a tagata e iai mana’oga fa’apitoa
* faaopoopoina o nisi galuega mo tagata e iai mana’oga fa’apitoa
* faia nisi fale e faigofie mo tagata e iai mana’oga fa’apitoa
* nofoaga faitele e mafai ona fa’aaogāina e tagata uma
* ia ola fiafia tagata e iai mana’oga fa’apitoa
* faia ni **tulafono fa’avae** fou mo tagata e iai mana’oga fa’apitoa

O se faiga fa’avae o fuafuaga a le malō mo le lumana’i

## O leā e soso’o ai?

Sa matou fa’alogo uma i manatu o tagata ma e tāua ia i latou.

O lea o le a amata ona fa’agaioi Fuafuaga mo Atina’e fou

A’o matou sauni atu e amata, o le a matou:

* tu’u le avanoa i tagata e fa’asoa mai ai i mea ua matou manana’o e tu’u i totonu
* mafaufau atili i aiā tatau o tagata e iai mana’oga fa’apitoa ina ia tu’uina i totonu o lenei Fuafuaga o Atina’e
* fa’ailoa atu auala e fesoasoani atu ai le malō ia i latou e iai mana’oga fa’apitoa e le o a’afia i le (NDIS)
* va’avaai i auala e lagolago atu ai le malō i le fa’aaogāina o tekenolosi fou e tagata e iai Mana’oga fa’apitoa
* fa’asino atu i le malō auala e mafai ai ona fa’afaigofie e le lautele le fa’aaogāina o nofoaga faitele
* va’avaai i auala e lagolagoina ai vaega eseese o tagata ma o latou mana’oga fa’apitoa ma fesoasoani atu ia i latou
* mafaufau pe e fa’apefea ona fa’aali mai e le malō o lo’o latou fa’atinoina o le latou pito laau

## Lisi o upu

**Sauāina**

O le faia lea e se tagata o se mea leaga ia te oe

**Faia’oga**

O se tagata e faia’oga i se kolisi po’o se iunivesitē

**Tatalaina o avanoa**

A faigofie ona tatala avanoa i so’o se mea, e mafai e so’o se tasi ona Fa’aaogāina. E aofia ai mea nei:

* se nofoaga po’o se fale
* femalaga’iga
* ‘auaunaga
* fa’amatalaga
* upega tafa’ilagi

**Soo'upu**

O se tagata e lagolago ia te oe. E fesoasoani ia te oe ina ia amanaiaina ou manatu. E latou te avatu fo’i faamatalaga ma fautuaga.

**Aganu’u**

O lou fa’asinomaga, o lau gagana po’o le auala o lo’o e ola ai e mafua mai le tupuaga o lou aiga

**Faiga Fa’aitūau**

O faiga fa’aituau e mafua mai pe a fai ni fa’aiuga le talafeagai ia te oe ona e iai ou mana’oga fa’apitoa.

**Tau fa’avalea**

O le fa’avaleaina lea o oe e tagata e te faia ni galuega mo lo latou ta’uleleia.

**Amanaia**

A amanaia uma tagata, e aafia uma i mea e fai

**Tu’ulafoa’iina**

O le tu’ulafoa’ina, o le le amanaia lea ma le lē fesoasoani atu lea o tagata ia oe.

**Faiga Fa’avae**

Fuafuaga a le malō mo le lumana’i

**Sauāga**

Pe a fa’ao’olima se isi ia oe

**Manulauti**

O le matou **manulauti** ina ia aogā le Fuafuaga o Atina’e fou mo le lumana’i.

## Fa’afeso’ota’i mai matou

**1800 334 505**

E mafai fo’i ona viliina le ‘auaunaga a le (NRS)

O i latou e faaaogāina le TTY: **1800 555 677**

Telefoni **13 36 77**

**disabilityreform@dss.gov.au**

[**www.engage.dss.gov.au**](https://engage.dss.gov.au/)

O lenei Vaega o Faamatalaga na tuufatasia lenei tusitusiga na faaaogāina ai ata ma faamatalaga. O nei ata e lē mafai ona faaaogāina e aunoa ma se faatagana. Mo nisi faamatalaga e uiga i ata, faamolemole asiasi i luga o le [**www.informationaccessgroup.com**](http://www.informationaccessgroup.com/)**.**